**Septembrie**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Parcă s-a oprit lumina

De la curgerile-ncete

Când în nuc a prins rugina

Să se înmulțească-n pete.

Și o liniște domoală

Încleștă frunzele-n freamăt

Care au crezut în boală

Neștiind ce-i asta geamăt.

Amintirile minunii

Iar sunt scoase din uitare

Căci s-au risipit lăstunii

În avântul după Soare.

Alte păsări cată-amiaza

Încă în nelămurire

Și de-acum nu frige raza

Nici pe spate, nici privire.

Parcă-un greu încet se lasă

Cu o tihnă speriată

Rătăcirea mea frumoasă

Cam cu frică dă spre poartă.

Dar o chem - ce ne e nouă!

De e vară, de e toamnă:

Ei, va fi mai multă rouă

Dacă asta mult înseamnă.

Vor rămâne iarăși urme

De la pașii de pe cale

Dumitrițele\* în brume

Își vor arginti petale.

Fulguirile de-aramă

Vor cădea încet și-n pace

Depărtarea iar ne cheamă,

Când acasa ne întoarce.

Căci n-avem ca păsări zborul

Să ne ducă unde-i bine

Fiindcă Dragostea și Dorul

Ne întorc mereu la sine.

\*DUMITRÍȚĂ, dumitrițe, s. f. (Bot.; pop.) crizantemă.

Victor Bragagiu